**Hagyományőrző seregszemle külhoni óvodák részére**

**Jön a kocsi, most érkeztünk!**

**Videópályázat külhoni óvodák részére**

A Kárpát-medencei Óvodafejlesztési Program többfordulós videópályázatot hirdet külhoni magyar óvodáknak és külhoni magyar tannyelvű óvodai csoportoknak ***Jön a kocsi, most érkeztünk!*** címmel.

A pályázat célja bemutatni a hagyományőrzés kiemelt szerepét az óvodai nevelésben, megmutatni a magyar népi kultúra kimeríthetetlen tárházát, ezen belül a népdal, néptánc, népmese, népszokások, népi játékok sokszínűségét; kiemelt szerepét az anyanyelv megtartásában, a magyar identitás megerősítésében a pedagógiai munka során.

A pályázat három szakaszból áll.

Az első fordulóba online beküldött pályázatokból szakmai zsűri választja ki azt a maximum 15 pályázatot, amelyek bejutnak a második fordulóba. A tovább jutott versenyművekről a kiíró profi videót készít.

Az egységes koncepcióval felvett, azonos technikai minőségű felvételek kerülnek elbírálásra a második fordulóban. A második fordulóban zsűritagjai nem azonosak az első forduló zsűrijével, és mindenképpen szerepet kapnak benne helyi szakértők is.

A második fordulóból 8-10 alkotás kerül a döntő Seregszemlébe.

A pályázat első két szakaszához a kiíró honlapján meghirdetett közönségszavazás is kapcsolódik.

**A pályázat első szakasza (**első forduló**)**

**Hogyan lehet pályázni?**

1. Válasszon ki az óvodai csoport egy számára valamiért kedves magyar népdalt, néptáncot, népi játékot, népmesét stb.! A pályázat elbírálása során előnyt jelent, ha az adott közösség jellegzetes hagyományából merítenek ötletet.

2. Tanulják meg a kiválasztott pályaművet, és énekeljék, táncolják, mondják el közösen!

3. **Az előadást vegyék videóra!**

A felvétel elkészítéséhez használhatják okostelefonjukat vagy videókamerájukat.

4. A kész, megvágott felvételt küldjék be a megadott e-mail címre!

A zsűrizés szempontjai:

A zsűri magasabb pontszámmal értékeli azokat a videókat, ahol a csoport nem csak elénekel egy népdalt, elmond egy mesét, hanem el is játssza, valamilyen módon előadja (tánc, koreográfia stb.) a művet, még inkább, ha illő népviseletbe öltözik a csoport az előadáshoz. Örömmel látunk kreatív megoldásokat! Nem elvárás, de előnyt jelent az értékelésnél, ha legalább valamilyen szerepet mindenki kap az előadásban!

**Ki pályázhat?**

Románia, Horvátország, Szerbia, Szlovákia, Szlovénia és Ukrajna területén működő, külhoni magyar óvodák és külhoni magyar tannyelvű óvodai csoportok.

**Nyeremények**

A beküldött pályázatokat szakmai zsűri értékeli. A legjobb alkotásokról (kb. 15) profi videófelvételt készítünk, mellyel a pályázók bekerülnek a középdöntőbe. Minden beküldött, a kiírásnak megfelelő pályázat részt vesz kiíró Facebook oldalán meghirdetett közönségszavazáson is, ahonnan a legtöbb szavazatot elért pályázat automatikusan bekerül a középdöntőbe, tehát az előadásról szintén profi videófelvétel készül.

*A közönségszavazáson résztvevő szavazók között kisorsolunk:*

* egy JBL Tune T120TWS vezeték nélküli fülhallgatót 20 ezer Ft értékben
* egy JBL hordozható hangfalat 10 ezer Ft értékben
* egy ALCOR L15000 Power Banket 10 ezer Ft értékben

A részvételről az induló óvodai csoportok köszönőoklevelet kapnak elektronikusan.

**Pályázati feltételek**

Óvodánként és/vagy csoportonként maximum egy pályázatot fogadunk el.

A pályázatok felkerülnek a kiíró honlapjára (ovodaprogram.eu) és Facebook oldalára. A pályázat benyújtója pályázata benyújtásával tudomásul veszi, hogy a beküldött pályaműveket a kiíró szabadon felhasználhatja a programok népszerűsítésére szolgáló felületeken (Facebook, kapcsolódó weboldal, nyomtatott kiadványok, kiállítás stb.)

A pályázatokat a **seregszemle@ovodaprogram.eu** címre kell beküldeni.

A videó fájt mérete miatt nagyméretű fájlok küldésére alkalmas alkalmazással küldjék be, mint például a Mammutmail (<http://mammutmail.com/>) vagy a Wetransfer (<https://wetransfer.com/>). A pályaművel együtt, tehát ugyanabban a mailben, a jelentkezési dokumentumot és nyilatkozatot is küldjék el!

**Csak a hiánytalanul beküldött, és a feltételeknek megfelelő pályázatokat értékeljük.**

A pályázatnak maradéktalanul tartalmaznia kell a következőket:

* kitöltött jelentkezési lap (letölthető itt: <https://ovodaprogram.eu/>pályázatok)
* kitöltött nyilatkozat (letölthető itt: <https://ovodaprogram.eu/>pályázatok)
* videófelvétel (mp4 vagy MOV formátum)

**Technikai feltételek**

Fileformátumok, amelyeket elfogadunk: mp4, MOV

A felvétel hossza minimum 5 perc, maximum 10 perc lehet.

**A zsűri tagjai**

* az óvodafejlesztési program hazai képviselője
* hagyományőrző szakember
* óvodapedagógus szakember

A pályázatokat **2020. november 1. – 2021. január 31. között várjuk.**

**A 2021. január 31. 24 óra után beérkező pályázatokat nem fogadjuk el.**

**A közönségszavazás időpontja: 2021. február 1-14. 12:00**

Eredményhirdetés: 2021. február 16.

A pályázat második szakaszának lebonyolítása, a profi videófelvételek elkészítésére a koronavírus járvány miatt elrendelt veszélyhelyzet megszűnése után kerül sor, előreláthatóan a 2021-es év tavaszán.

---------------------------------

*Jön a kocsi, most érkeztünk!*videópályázat külhoni óvodáknak és óvodai csoportoknak

Részvételi Szabályzat

1. A Pályázat szervezője a FERLING Tanácsadó és Szolgáltató Kft. (székhely: 7621 Pécs, Mária u. 8. I. em. 3. a., cégjegyzékszáma: 02-09-063200, adóigazgatási azonosító száma: 11018661-2-02, képviseli: Ferling József ügyvezető igazgató) - a továbbiakban: Szervező – tárgynyeremény-játékkal összekötött fotópályázatot szervez (a továbbiakban: Pályázat) online felületen.

A Pályázat lebonyolítója ugyancsak a FERLING Tanácsadó és Szolgáltató Kft. A Pályázat lebonyolítása érdekében a Szervező az alábbi Részvételi Szabályzatot – továbbiakban: Szabályzat – alkotja.

2. A Pályázaton részt vevő személyek

2.1. A Pályázaton bármelyik Kárpát-medencei (elsősorban a következő területek: Felvidék, Kárpátalja, Erdély, Muravidék, Vajdaság) magyar óvoda, vagy óvodai csoport részt vehet, amely a Szervező felhívására 2020. november 1. és 2021. január 31. között a Pályázatra jelentkezik és a Szervezőnek - elektronikus úton - a Szervező felhívásának megfelelő tematikában videó kategóriában pályázati anyagot ad le –a továbbiakban: Résztvevő.

2.2. A meghirdetett pályázat neve: Jön a kocsi, most érkeztünk!

2.3. Egy Résztvevő 1 db, videóval, azaz pályázati anyaggal vehet részt.

2.4. Nem vehetnek részt a Pályázatban a Szervező, illetve a Szervező munkavállalóinak, megbízottainak vagy közreműködőinek Ptk. 8:1.§ 2. pontja szerinti hozzátartozói.

3. A Pályázat beadásának feltételei:

3.1. A Pályázatra jelentkező Résztvevő az óvoda vagy az óvodai csoport nevének megadásával, az óvoda intézményvezetője, vagy az óvodai csoport óvónője mint a jelentkező Résztvevő képviselőjének – a továbbiakban: Képviselő – jelentkezési nyilatkozatával és a pályázati anyag egyidejű megküldésével jelentkezhet.

3.2. Időtartama: a pályázati anyagot 2020. november 1-től 2021. január 31-ig lehet beadni.

3.3. Pályázat beadásának módja: a seregszemle@ovodaprogram.eu e-mail címre küldött üzenet mellékleteként, mp4 vagy MOV fájlformátumban.

3.4. Pályázathoz a Résztvevőnek csatolnia kell a Képviselője által aláírt jelentkezési lapot és nyilatkozatot, mely szerint a Képviselő a Résztvevő nevében elfogadja a) a Pályázat jelen Szabályzatát, b) a Szabályzat adatvédelmi tájékoztatóját; továbbá a Képviselő kijelenti, hogy rendelkezésére áll a Résztvevő csoportot alkotó kiskorúak törvényes képviselőinek azon nyilatkozata, mely szerint az általuk felügyelt kiskorú a Pályázaton részt vehet és hozzájárul a pályázati anyag mint szerzői mű jelen Szabályzatba foglalt, ellenérték nélküli felhasználásához. (A Képviselői nyilatkozat és törvényes képviselők hozzájáruló nyilatkozatának mintája jelen Szabályzat melléklete)

4. A Pályázat menete, elbírálása

4.1. A Szervező fenntartja a jogot, hogy a jelentkezés során megadott adatok, illetve a videófelvétel hitelességét ellenőrizze. Amennyiben az ellenőrzés során valamely adat valóságtartalma nem igazolható, úgy a Szervező a Pályázót a Pályázatból kizárhatja.

 4.2. Nem lehet pályázni olyan felvétellel, amelynek tekintetében megállapítható, hogy az valamely más szerző szerzői jogi jogosultságát sértheti, illetve, ha a videón megjelenített valamely tartalom valamely személy adott tartalom tekintetében fennálló bármely jogát vagy harmadik személy személyiségi jogát sértheti. Az ilyen videót leadó Résztvevő a Pályázatból kizárásra kerül.

4.3. A Pályázatra leadott anyagokat zsűri bírálja el: a Kárpát-medencei Óvodafejlesztési program egy munkatársa, a Szervező képviselője, valamint egy óvodapedagógus.

4.4. A Pályázatra leadott anyagok feltöltésre kerülnek a https://www.facebook.com/karpatmedenceiovodaprogram/ oldalra, adott esetben borítóképként is, mely szabadon elérhető minden Facebook-profillal rendelkező személy számára.

4.5. A Pályázatokra a Facebookon keresztül lehet közönségszavazatokat leadni. A Pályázaton közönségdíjat az nyer, akinek pályázati anyagára a legtöbb szavazat (like) érkezik. A szavazás időtartama: 2021. február 1—14. 12:00

4.6. Eredményhirdetésének ideje: 2021. február 16.

 4.7. A Pályázat eredményhirdetése a program hivatalos oldalain honlapján (www.ovodaprogram.eu) és Facebook-oldalán (https://www.facebook.com/karpatmedenceiovodaprogram/) kerül elhelyezésre.

5. Nyeremények

5.1. A Pályázaton a zsűri által kiválasztott nyertesnek (maximum 15) nyereménye

profi videófelvétel egységes koncepció alapján a kiválasztott előadásról, mellyel beküldő csoport részt vesz a középdöntőben.

5.2. A közönségdíjas videót beküldő csoport nyereménye profi videófelvétel készítése a beküldött pályázatról, részvétel a középdöntőben.

5.3. A Szervező továbbá nyereményeket sorsol ki a szavazók között. Nyeremény: A Szavazók között kisorsolásra kerül

egy JBL Tune T120TWS vezeték nélküli fülhallgatót 20 ezer Ft értékben

egy JBL hordozható hangfalat 10 ezer Ft értékben

egy ALCOR L15000 Power Banket 10 ezer Ft értékben

6. A Szervező jogai A Szervező rögzíti, hogy a Pályázat a szerencsejáték szervezéséről szóló 1991. évi XXXIV. törvény rendelkezése szerint a NAV Szerencsejáték Felügyeleti Főosztály részére nem bejelentés köteles. A Szervező egyoldalúan jogosult arra, hogy a Résztvevőt a Pályázatból kizárja minden olyan esetben, ha igazolt, hogy a Résztvevő jelen Szabályzatba ütközően, vesz részt, vagy kíván részt venni a Pályázatban. A Szervező, illetve a Pályázat szervezésében résztvevő cégek egyike sem felel, és kizár minden kártalanítási, kártérítési igényt a Pályázat során, a Pályázat esetleges hibáiból, hiányosságaiból, hibás működéséből, a Pályázat során bekövetkezett késésekből eredő vagy ahhoz kapcsolódó költségekért; károkért, veszteségekért, ide nem értve a szándékosan vagy súlyos gondatlansággal okozott, a játékosnál felmerülő károkért való felelősséget. A Szervezőt nem terheli felelősség a Résztvevő vagy a Képviselő téves adatszolgáltatásából eredő igényekért. (pl. adatelírás). Szervező és Szervező nem vállal továbbá semmilyen felelősséget az átvett nyeremények tekintetében. A Szervezőt a nyeremények átadásán és esetleges adóvonzatuk megtérítésén kívül további kötelezettség a nyereményekkel kapcsolatosan nem terheli. A Szervező a nyeremények tekintetében szavatosságot, jótállást nem vállal. Résztvevő Képviselője hozzájárul ahhoz, hogy a Szervező valamennyi pályázati anyagot időbeli korlátozás nélkül felhasználhat – a Résztvevő megjelölésével – az alábbi online felületein: (a) www.ovodaprogram.eu (b) https://www.facebook.com/karpatmedenceiovodaprogram/ és nyomtatott kiadványain, melyért ellenértéket sem a szerző, sem a törvényes képviselője részére nem fizet. A Szervező ezen jogosultságát a Résztvevő a pályázati anyaga átadásával elfogadja.

7. A Pályázatról információk találhatóak a www.ovodaprogram.eu weboldalon és a https://www.facebook.com/karpatmedenceiovodaprogram/ Facebook oldalon.

8.Személyes adatok kezelésére és az adatszolgáltatásra vonatkozó szabályok A nyereményjátékkal kapcsolatos adatvédelmi tájékoztató [itt](https://www.ferling.hu/doc/adatvedelmi_tajekoztato.pdf) olvasható el.